b'\n_START_ARTICLE_\nTerje Valen\n_START_SECTION_\nPartiaktivitet\n_START_PARAGRAPH_\nValen var en del av ml-bevegelsen siden starten i 1967, og var blant annet R\xc3\xb8d Valgallianses f\xc3\xb8rste toppkandidat ved kommunevalget i Bergen i 1975, uten at han kom inn. I 1985 ble han leder av AKP(m-l) i Hordaland, og hadde, med unntak av perioden 1990\xe2\x80\x9391, dette vervet frem til 2007 da AKP og RV gikk sammen i partiet R\xc3\xb8dt. Han satt i sentralstyret i AKP fra 1991 frem til partiet ble sl\xc3\xa5tt sammen med RV. Han ble valgt til sekret\xc3\xa6r i Bergen R\xc3\xb8dt i 2007 og ble samme \xc3\xa5r innvalgt som 1. vararepresentant til Bergen bystyre. Han ble fast representant i bystyret fra 2010 til h\xc3\xb8sten 2012.\n_START_SECTION_\nLokalt engasjement\n_START_PARAGRAPH_\nValen har v\xc3\xa6rt aktiv i en rekke lokale aksjoner i \xc3\x85sane bydel i Bergen, deriblant Ta vare p\xc3\xa5 \xc3\x85sane, Flaktveit - Vi bryr oss, aksjonene mot utbygging av E 39 i boligstr\xc3\xb8k (Milj\xc3\xb8aksjon \xc3\x85sane) og for \xc3\xa5 legge veien i tunnel fra det sentrale \xc3\x85sane mot Klauvaneset nord i \xc3\x85sane. I 2007 tok han initiativ til \xc3\xa5 f\xc3\xa5 dannet \xc3\x85sane vi bryr oss. I 2010 tok han initiativ til en samlet aksjon fra Foreldrer\xc3\xa5denes arbeidsutvalg ved skolen i \xc3\x85sane for \xc3\xa5 hindre nedlegging av Kyrkjekrinsen skole og for \xc3\xa5 f\xc3\xa5 bygget Leikvang skole. Han var leder av Flaktveit Idrettsklubb fra 1998 til 2014, styremedlem i Idrettsr\xc3\xa5det i Bergen fra 2006, nestleder der fra 2008 og leder fra 2010. Han ble medlem av styret i Hordaland Idrettskrets i 2014. Han har sittet i styret for Hordaland Nei til EU og Bergen Nei til EU i perioden 1991-2005 og har hatt tillitsverv i Utdanningsforbundet.\n_START_SECTION_\nForfattervirksomhet\n_START_PARAGRAPH_\nI 1974 ga han ut boka De tjente p\xc3\xa5 krigen, basert p\xc3\xa5 hovedfagoppgaven sin. Boka f\xc3\xb8rte til den f\xc3\xb8rste offentlige debatten om krigsprofit\xc3\xb8rene i Norge siden Helge Krogs tid, med til dels sv\xc3\xa6rt hissige innlegg i b\xc3\xa5de Morgenbladet og Bergens Tidende. I 1975 var han blant de tiltalte i Bryhn-saken, og ble i 1978 d\xc3\xb8mt for injurier._NEWLINE_Han ga i 1992 ut boka Marxistisk renessanse \xe2\x80\x93 kommunistisk offensiv, der han fors\xc3\xb8ker \xc3\xa5 lage et omriss av en moderne marxisme, fritt for det han kaller sovjetisk og kinesisk slagg. Boka er omstridt, ogs\xc3\xa5 p\xc3\xa5 den revolusjon\xc3\xa6re venstresida._NEWLINE_I 2014 var han forfatter og redakt\xc3\xb8r for boka Flaktveit vi bryr oss - Flaktveit IK - 20 \xc3\xa5r.'